અમેરિકી ડોલર સામે રૂપિયો ઘટતા આઈટી શેર્સમાં ચમકારો જોવાયો હતો. જેએસડબલ્યૂ સ્ટીલનું ઓગસ્ટમાં ઉત્પાદન ૮ ટકા વધીને ૧૪.૪૮ લાખ ટન થયું હતું. જોકે, શેરનો ભાવ રૂ. ૫.૪૦ ઘટી રૂ. ૪૦૧.૨૦ થયો હતો. ગેબ્સ ઇન્વેસ્ટમેન્ટ સાથે અજન્ટા ફાર્માની વ્યવસ્થા અને સૂચિત યોજનાને એનસીએલટીએ મંજૂરી આપી નતી. આથી, શેરનો ભાવ રૂ. ૪૧.૯૫ ઘટી રૂ . ૧,૨૩૦.૪૫ થયો હતો. કંપનીએ આંતરિક કામગીરીનું પુનઃગઠન કર્યું હોવાના અહેવાલે તાતા ગ્લોબલ બેવરેજિસનો શેર એક તબક્કે ૫.૫ ટકા વધ્યો હતો. જોકે, શેરનો ભાવ રૂ. ૦.૯૫ ઘટી રૂ. ૨૨૨ થયો હતો. ટંગસ્ટન શોધવા લાઇસન્સ ઇચ્છી વેસ્ટર્ન ઓસ્ટ્રેલિયાની સરકારને કંપનીએ સંપર્ક સાધ્યો હોવાનું એનએમડીસીએ જણાવતા શેરનો ભાવ રૂ. ૧.૧૦ વધી રૂ. ૧૨૦.૧૦ થયો હતો. ગ્લેનમાર્ક ફાર્માની જર્મનીની સબસિડીઅરી કંપનીને જર્મનીમાં સાલમેટેરોલ ડ્રાય પાઉડર ઇન્હેલરના માર્કેટિંગની મંજૂરી મળી હોવાના અહેવાલે શેરનો ભાવ રૂ. ૧.૬૫ વધી રૂ. ૬૮૬.૮૦ થયો હતો. ઓસ્ટ્રેલિયન ઓપન સાથે ત્રણ વર્ષ માટે ટેક્નોલોજી પાર્ટનરશિપ કંપનીએ કરી છે, એમ ઇન્ફોસિસે જણાવ્યું હતું. જોકે, શેરનો ભાવ રૂ. ૧.૯૫ ઘટી રૂ. ૭૩૦.૮૫ થયો હતો.